Vilniaus Santariškių konsultacinio-mokymo centro

ir Vaikų ligoninės bendradarbiavimo aprašas

Poreikis sveikai gyventi turėtų būti formuojamas nuo pat gimimo, ir pirmiausia už tai yra atsakinga šeima, bet didelis vaidmuo tenka ir vaikų ugdymo institucijoms – ikimokyklinėms įstaigoms ir mokykloms. PSO programoje „Sveikata visiems XXI amžiuje“ numatyta, kad 95 proc. vaikų turi būti ugdomi sveikatą stiprinančioje mokykloje. Į mokinių sveikatos stiprinimą turi būti įtraukiami mokyklos pedagogai, tėvai, sveikatos priežiūros specialistai, kitas personalas bei visa mokyklos bendruomenė. Lietuvos sveikatos apsaugos ministras bei švietimo ir mokslo ministras 2000 m. patvirtino „Vaikų ir mokinių sveikatos apsaugos politikos strategines gaires”, kur mokyklos medicinos darbuotojui – slaugytojui – deleguojamas naujas vaidmuo, o jo teikiamos paslaugos grindžiamos pirminės sveikatos priežiūros holistine filosofija, kuomet pirmenybė teikiama vaikų, mokinių sveikatos saugojimui, stiprinimui ir ligų profilaktikai. Atsirado poreikis visuomenės sveikatos specialistui bendrauti ir bendradarbiauti su mokyklos bendruomene, dirbti komandoje. Šiuolaikinė visuomenės sveikatos priežiūra reikalauja įtraukti įvairių sričių specialistus ir bendruomenės narius – organizuojant sveikatos priežiūrą mokykloje, reikia suprasti, kad sveikatos priežiūros specialistai, dirbantys mokykloje, turi dirbti ne tik su vaikais, bet ir su tėvais, ir su mokytojais. Labai svarbu taikyti komandinį darbo principą ir priemones, skatinančias mokyklos bendruomenę (tėvus, mokytojus) įsitraukti į sveikatos stiprinimo veiklą. Turi būti taikomi nauji mokymo metodai (pvz., probleminis mokymas, situacijų modeliavimas ir pan.), kurių tikslas – socialinių įgūdžių, atsparumo ugdymas.

Mokiniui susirgus ir patekus į gydymo įstaigą, pavyzdžiui, į Vaikų ligoninę, jam turi būti garantuotas ne tik gydymas, bet ir ugdymo tęstinumas. Todėl Vaikų ligoninėje įsikūręs Vilniaus Santariškių konsultacinis-mokymo centras mokiniams teikia ugdymo paslaugas. Centre dirba daug kvalifikuotų specialistų, turinčių didelę pedagoginio darbo patirtį. Labai svarbu turėti gerus dalykinius santykius tarp pedagogų ir gydančio personalo. Todėl Vaikų ligoninė ir Vilniaus Santariškių konsultacinis-mokymo centras parengė aprašą, kuriame numatė bendradarbiavimo gaires. Bendradarbiaujant su Vaikų ligoninės medicinos darbuotojais, pedagogai  ligoninės medicinos darbuotojais, pedagogai įsipareigoja:

1. Organizuoti ugdymo procesą.

2. Vesti besigydančių ir besimokančių Vaikų ligoninės skyriuose moksleivių registracijos žurnalą.

3. Kasdien suregistruoti naujai atvykusius ir išregistruoti išvykusius mokinius.

4. Informuoti besigydančius moksleivius ir jų tėvus apie ugdymą ligoninėje.

5. Vesti individualius pokalbius, išsiaiškinti sergančių vaikų sveikatos būklę, dėl ligos galimą atsilikimą moksle.

6. Išklausyti moksleivių pageidavimus dėl mokymo.

7. Nukreipti moksleivius į skyriuje ar ligoninės mastu organizuojamus renginius.

8. Pedagogai kartu su Vaikų ligoninės skyrių auklėtojais vaikams organizuoja meno terapijos veiklą.

9. Kasdien pildyti Centro apskaitos žurnalą, įrašyti reikiamus statistinius duomenis apie skyriuje besigydančius ir besimokančius moksleivius.

10. Besigydančių ligoninėje ligonių atvykimo datas sutikrinti su gydančiu gydytoju.

11. Pedagogai turi palaikyti nuolatinį ryšį su ligoninės skyriaus vedėju, palatų gydytojais, slaugos darbuotojais.

12. Moksleivio mokymosi pradžią suderinti su gydančiu gydytoju patvirtinant leidimą mokyti gydytojo parašu.

13. Pedagogai ir gydytojai aptaria mokinio sveikatos būklę, o ypač didelį dėmesį mokinių sveikatos būklei skiria po operacijų, narkozių, komplikacijų atvejais, priima reikiamus sprendimus.

14. Siekti, kad mokinys pirmiausia gautų jam paskirtas gydymo procedūras, ugdymas vykdomas laisvu nuo gydymo laiku.

15. Ugdant moksleivius, pedagogai turi vadovautis medicinos darbuotojų siūlymais.

16. Pedagogai kartu su medikais pagal galimybes tiek mokiniams, tiek jų tėvams teikia psichologinę, emocinę pagalbą.

17. Organizuoti bendrus Vaikų ligoninės gydytojų ir pedagogų pasitarimus aptariant mokinių ugdymo ir gydymo klausimus.

18. Mokiniams teikti konsultacijas, kurių metu mokiniai turėtų galimybę likviduotio ugdymosi spragas.

19. Vaikų ligoninės psichologai konsultuoja mokytojus bendravimo su sergančiais vaikai klausimais.

Tikimasi, kad bendradarbiaujant Vaikų ligoninės medikams ir Vilniaus Santariškių konsultacinio-mokymo centro pedagogams, mokiniams bus suteiktas kokybiškas ugdymas.

